Kind by skool ontvoer, losprys geëisBokamoso Shabe (8) het haar skooldrag ten tyde van haar verdwyning aangehad. (Foto: SAPD) ’n Losprys van R50 000 word geëis nadat ’n laerskoolkind vandeesweek by haar skool in die omgewing van Welkom in die Vrystaat ontvoer is. Die agtjarige Bokamoso Shabe is Maandag omstreeks 13:30 vir die laaste keer by Mantshebo Primary School in Jerusalem Park, Thabong, gesien. Brig. Motantsi Makhele, woordvoerder van die polisie, sê voorlopige inligting dui daarop dat Bokamoso deur ŉ onbekende vrou by die skool ontvoer is. Bokamoso se ouma het Maandag omstreeks 15:00 ’n oproep van ’n onbekende man ontvang. Die man het homself as Aubrey voorgestel en R50 000 van die ouma geëis. Die man het gedreig om die kind dood te maak indien hy nie die geld ontvang nie. Die ouma het Dinsdag omstreeks 08:45 weer ’n oproep van dieselfde selfoonnommer ontvang. Dié keer het ’n vrou met die naam Nthabeleng op R50 000 in kontant aangedring in ruil vir Bokamoso se veilige terugkeer. Die Vrystaatse polisie se eenheid vir gesinsgeweld, kinderbeskerming en seksuele oortredings vra nou die publiek se hulp om die kind te help opspoor. Bokamoso het haar skooldrag – ’n wit hemp, grys en wit trui, grys romp en swart skoene – ten tyde van haar verdwyning aangehad. Enigiemand met inligting wat moontlik kan help om die ontvoerders op te spoor, word versoek om ao. Tshediso Qhamakoane by 082 375 6355 of die misdaadstopnommer by 08600 10111 te bel.